  Туспуктэм: Анжелика Тихонова Анжелика Тихонова корреспондент 6+ «Удмуртия» книгапоттонниын «Любимые сказки народов Урала и Поволжья» книга поттӥзы. Отчы башкир, пор, мордва, ӟуч, бигер, удмурт, чуваш выжыкылъёс пыризы.Со сярысь ивортодэтъя «Удмуртия» агентстволэн корреспондентэзлы бичетэз люкась, издательстволэн кивалтӥсез Юрий Кузнецов вераз. Выжыкылъёсты люканы пор, бигер, чуваш, мордва книгапоттонниосын ужасьёс юрттӥзы. Со сяна, азьвыл потэм книгаос вылэ пыкиськизы. « Озьы пырыен-пырыен вань калыкъёслэн выжыкылъёссы люкаськизы, ӵапак кудъёссэ шуыны луэ Уралысь, Поволжьеысь йӧскалыкъёс. Соин ик, малпасько, тани та книга лыдӟисьёсмылэн сюлэмазы кыӵе ке но сюрес шедьтоз шуыса » Юрий Кузнецов, «Удмуртия» книгапоттоннилэн кивалтӥсез Оглом книгае 31 выжыкылъёс люкаськизы. Тросэз соос, Юрий Кузнецовлэн верамезъя, батыръёс сярысь. Книга бамъёсы Менсадык Гариповлэн пуштросэзъя тупась суредъёсыз пыртэмын. Соосты азьло аръёсы потэм «Сказки народов Урала и Поволжья» книгаысь но издательстволэн фондысьтыз кутӥзы. Бичет кие кутымон, яркыт вылбамо, тунсыко суредъёсын пӧрмиз. Сое 1 сюрс 100 экземплярен поттӥзы. Юрий Кузнецов пусйиз, книгаез Удмуртиын 19-22 куартолэзе ортчоно «П. И. Чайковскийлэн шаераз»  литература фестивальлы сӥзизы. Солэн валтӥсь темаез ӵапак йӧскалык нылпи книгаосын герӟаськемын луоз.  Тодэ вайытом, туэ «П. И. Чайковскийлэн шаераз» ужрадэ Удмуртие Юрий Назаров но Сергей Горобченко лыктозы. Тегъёс: Удмуртия книгаос книгапоттонни йӧслыкъёс Лулчеберет Ижкар  